Libbia

'A Repubbreca 'e Libbia o Libbia (pe alarbo: ليبيا) è nu Stato 'e ll'Africa settentriunale cunfinanto ch' 'o Mar Mediterraneo e cumpresa 'nfra 'o Naggitto ad est, 'o Sudan a sudest, 'o Ciad e 'a Nigeria a sud e ll'Algeria e 'a Tunisia ad ovest. 'A capitale soja è Tripoli.

Storia
'E pprimme tracce dint''a storia libbeca sò lassate 'a na serie 'e 'nzediamente d''e Fenice, doppo aunite sott' 'o cuntrollo 'e Cartaggine 'int' 'o VI secolo annanzo Cristo 'nzieme a tutta 'a fascia costiera: 'o territori'e dint', deserteco e senza risorse, fuje lassato a pe' isso d''e cartagginese e, nu secolo aroppo (V secolo AC), sorgetto 'int'o Fezzan 'o 'mpero Garamante. 
Aroppo 'a cunquisto ca Romma facette 'e Cartaggine 'into 107 AC, 'a Libbia nord-occidentale trasette 'int' ô 'mpero rummano, e nu poco cchiù tarde fuje criata 'a pruvincia annummenata Tripolitania. Quase trent'anne aroppo, 'into 74 AC, 'e leggione rummane cunquistajeno 'a Cirenaica, ma 'a scesa lloro a Sudd fuje firmata d''e Garamante. Aroppo 'a caruta d''o impero rumano 'e Vandale ca veneveno d''a Spagna accupajeno 'a Libbia 'int 'o 455, e fujeno scacciate ddoje secule aroppo 'a ll'Alarbe d''o nuovo 'mpero mussulmano.

'A dumminazzione mussulmana adduraje 'nfin'o 1146, quanno 'a Libbia fuje cunquistata d''e Normanne 'e Sicilia. 'A dumminazziona normanna duraje 'nfin'o 1521, quanno 'o 'mpero ottomano arrivaje a piglià 'a Libbia nord-orientale ca se sottomettette, ma sulo 'e nomme: trent'anne aroppo 'a sottomissione furmale addiventaje annessione ppe' tutta 'a Libbia.

'O 1711 sorgetto a Tripoli 'a dinastia d''e Karamanli, plenipotenziara d''o Sultano, ca addeventa ricca e potente assaje difennenno ll' attività d''e pirate ca faceveno a basa lloro 'int'o puorto 'e Tripoli, e favorisce attivamente 'o commercio d''e schiave distinate ê ccolonie 'mericane. Ma ll'attività corsara 'int'o Mediterraneo facette sempe cchiù ghì 'nfreva 'e putenze 'e ll' Europa, e affinale tutta 'sta pressa misa 'nguollo ô 'mpero ottomano p'abbolì 'o commercio 'e schiave e pe' lluvà 'a mmiez'a pirateria purtaje a nu risultato: ô 1835 'o Sultano ottomano facett' jì 'e Karamanli da ll' incarico 'e rappresentante d''e suoje. Quacche anno doppo, 'int'o 1843 Mohammed Ibn Ali s-Sanussiy, 'o masto 'e n' importante movimento religgioso, partenno d''a Cirenaica, facette proselite 'nd'a tutta quanta 'a Libbia.

Fuje contro a chistu movimento ca ô 1911, aropp''a vittoriosa uerra Italo-Turca, s' truvajeno a combattere ll' italiane arrevate â Libbia, na uerra ca adduraje vint' anne e ca se chiudette sulo quanno ʿOmar al-Mukhtār, nu grande capo d''a resistenza armata stesso contro a ll'italiane, fuje acchiappato e cundannato a morte ô 1931. 'A colonia taliana 'e Libbia s'mantenette 'nfin'o 1943, anno 'e ll'abbuccata d''o Fascismo.

Addivenut' innipennente comme monarchia parlamentare 'ind'o 1951, sott'a re Idris, 'a Libbia trasette dint'a Lega Alarba ô 1953 e dint' a ll'ONU ô 1955. Seje anne aropp' (1961) accummenciaje ll'estrazziona d''o petrolio libbeco. 'Int'o 1969 nu colpo 'e Stato contr'o rRe Idris, organizzat' d''a giunta 'e ll'ufficiale, avette successo: 'o guvierno pruvvisorio fuje presieduto da Muammar Gheddafi ca restarrà a capo d''o paese da chillu mumento 'nfino ô 2011; quanno 'n ato colpo 'e Stato arrevaje pe' mmano d''o CNT, n'organizazzione rivoluzionaria pagata ch''e sorde d''a OTAN e ca d''o 20 'e ottovre stesso d''o 2011 mantene 'o guvierno libbeco.

Giugrafia
thumb

Circa 'o 90% d''o territorio libbico è deserteco o semideserteco: ll'uniche estensione verde song p''a fascia costiera, addò nce sta 'o crimma mediterraneo. 'E rilieve d''a catena 'e ll'Atlante separano 'a linia 'e territorie verde 'a ll'interno desertico d''o paise, ca chieno 'e dune e 'e rena, depressione e zone rocciose.